**Predkladacia správa**

Návrh opatrení na zlepšenie podnikateľského prostredia predkladá minister hospodárstva SR na základe bodu B.1 uznesenia vlády SR č. 28/2017 k Plánu práce vlády SR na rok 2017. Ide o úlohu č. 1 z mesiaca júl.

Cieľom materiálu je schváliť súbor 35 opatrení v rôznych oblastiach na zníženie regulačného zaťaženia a zlepšenie podnikateľského prostredia v SR.

Materiál je výsledkom širokého konsenzu ústredných orgánov štátnej správy zastúpených v Medzirezortnej skupine na najvyššej úrovni pre Doing Business so zástupcami podnikateľskej obce. Pri jeho príprave prebiehali s jednotlivými dotknutými rezortmi individuálne rokovania a konzultácie. Informácie o procese prípravy sú uvedené v kapitole 1.

Základom pre vypracovanie materiálu je najmä Správa o stave podnikateľského prostredia v Slovenskej republike, ktorú vláda SR vzala na vedomie 11. januára 2017 a medzinárodná komparácia kvality podnikateľského prostredia zverejnená Svetovou bankou v publikácii Doing Business 2017. Ďalej, materiál vychádza a nadväzuje na priority vlády SR zadefinované v Programovom vyhlásení vlády SR na roky 2016 – 2020 a v Národnom programe reforiem.

Dlhodobou kontinuálnou prioritou vlády SR je uľahčovanie podnikania odbúravaním neopodstatnených regulačných bariér a byrokracie, ktoré podnikateľom spôsobujú dodatočné finančné náklady či časové zaťaženie.

Predložené opatrenia sú rozdelené do 5 prioritných oblastí: Zamestnávanie, Služby verejnej správy, Konkurencieschopnosť, Dane a Podpora podnikania. Navrhované riešenia prioritných problémových oblastí, zameranie a štruktúra opatrení vytvárajú dostatočný priestor na ďalšiu efektívnu koordináciu a účinnú spoluprácu ministerstiev s podnikateľským sektorom. Z hľadiska štruktúry opatrenia obsahujú popis súčasného stavu, najmä príslušných paragrafových znení zákonov, či praktického uplatňovania regulácie, dôvod zmeny, t. j. prečo sa opatrenie navrhuje, samotné znenie opatrenia, termín jeho plnenia, zodpovedného gestora a prínos opatrenia pre podnikateľské prostredie, buď opisne, alebo ak je to možné aj vyčíslením úspory nákladov.

Vychádzajúc z princípu účelnosti a efektivity vynaložených zdrojov sa navrhuje vo viacerých oblastiach vykonanie analýzy resp. prehodnotenie súčasného stavu. Na základe ich výsledkov budú nadefinované konkrétne opatrenia, ktoré budú diskutované a predložené v ďalšom období. Dodatočné opatrenia vznikli aj z rokovaní v medzirezortnej skupine, či s podnikateľským sektorom a budú predmetom preskúmania.

Materiál bude mať z povahy svojho zamerania výrazné pozitívne vplyvy na podnikateľské prostredie. Z dostupných informácií od príslušných rezortov bola vypracovaná analýza vplyvov na rozpočet verejnej správy. Negatívne vplyvy na štátny rozpočet budú hradené z kapitol príslušných zodpovedných gestorov opatrení, prípadne zo štrukturálnych fondov EÚ. Materiál má pozitívny vplyv na služby verejnej správy pre občana, informatizáciu spoločnosti a nemá sociálne vplyvy a vplyvy na životné prostredie.

 Materiál bol predmetom medzirezortného pripomienkového konania a na rokovanie Hospodárskej a sociálnej rady SR sa predkladá s rozporom s Ministerstvom práce, sociálnych vecí a rodiny SR k opatreniu č. 7 „Vypustiť zo zákona č. 82/2005 Z. z. (§ 7b) o nelegálnej práci a nelegálnom zamestnávaní a o zmene a doplnení niektorých zákonov povinnosť podnikateľa zisťovať nelegálnu prácu u zamestnancov jeho poskytovateľa služby“.